钦定古今图书集成/明伦汇编/交谊典/第031卷 > 宋胡大初昼帘绪论 > 《答魏子悌》〈魏子悌亦为刘琨从事与谌同官〉前人
## 钦定古今图书集成/明伦汇编/交谊典/第031卷 > 宋胡大初昼帘绪论 > 《答魏子悌》〈魏子悌亦为刘琨从事与谌同官〉前人

“崇台非一𠏉，珍裘非一腋。多士成大业，群贤济弘绩。
遇蒙时来会，聊齐朝彦迹。顾此腹背羽，愧彼排虚翮。
寄身荫四岳，托好凭三益。倾盖虽终朝，大分迈畴昔。
在危每同险，处安不异易。俱涉晋昌艰，共更飞狐厄。
恩由契阔生，义随周旋积。岂谓乡曲誉，谬充本州役。
乖离令我感，悲欣使情惕。理以精神通，匪曰形骸隔。”
妙诗“申笃好，清义贯幽赜。恨无随侯珠，以酬荆文璧。”

琨顿首：捐书及诗，备辛酸之苦言，畅经通之远旨，执玩反复，不能释手，慨然以悲，欢然以喜。“昔在少壮，未尝检括，远慕老庄之齐物，近嘉阮生之放旷，怪厚薄何从而生，哀乐何由而至？自顷辀张，困于逆乱，国破家亡，亲友雕残。块然独坐，则哀愤两集；负杖行吟，则百忧俱至。时复相与举觞对膝，破涕为笑，排终身之” 积惨，求数刻之暂欢，譬犹疾疢弥年，而欲一丸消之，其可得乎？夫才生于世，世实须才，和氏之璧，安得独曜于郢握？夜光之珠，何得专玩于随掌？天下之宝，固当与天下共之，但分拆之日，不能不怅恨尔。然后知聃、周之为虚诞，嗣宗之为妄作也。昔𫘧骥倚辀于吴阪，鸣于良乐，知与不知也。百里奚愚于虞而智于秦，遇与不遇也。今君遇之矣，勗之而已，不复属意于文二十馀年矣，久废则无次，想必欲其一反，故称《指送》一篇，适足以彰来诗之益美耳。琨顿首顿首。

厄运初遘，阳爻在六。乾象栋倾，坤仪舟覆。横厉纠纷，
群妖竞逐。火燎神州，洪流华域。彼黍离离，彼稷育育。
哀我皇晋，痛心在目。天地无心，万物同涂，祸淫莫验，
福善则虚。逆有全邑，义无完都。英蕊夏落，毒卉冬敷。
如彼龟玉，韫椟毁诸。刍狗之谈，其最得乎？咨余软弱，
弗克负荷。愆衅仍彰，荣宠屡加。威之不建，祸延凶播。
“忠陨于国，孝愆于家。斯罪之积，如彼山河。斯衅之深，
终莫能磨。”郁穆旧姻，嬿婉新婚。不虑其败，惟义是敦。
裹粮携弱，匍匐星奔。未辍尔驾，已隳我门。二族偕覆，
三孽并根。长惭旧孤，永负冤魂。亭亭孤干，独生无伴。
绿叶繁缛，柔条修罕。朝采尔实，夕捋尔竿。竿翠丰寻，
逸珠盈碗实。消我忧，忧急用缓。逝将“去矣，庭虚情满。
虚满伊何，兰桂移植。茂彼春林，瘁此秋棘。有鸟翻飞，
不遑休息。匪桐不栖，匪竹不食。永戢东羽，翰抚西翼。
我之敬之，废欢辍职。音以赏奏，味以珠珍。文以明言，
言以畅神。之子之往，四美不臻。澄醪覆觞，丝竹生尘。
素卷莫启，幄无谈宾。既孤我德，又阙我邻。光光段生，
出幽迁乔。资忠履信，武烈文昭。旌弓骍骍，舆马翘翘。
乃奋长縻，是辔是镳。何以赠子？竭心公朝。何以叙怀？
引领长谣。”